REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj 118-251/13

11. februar 2013. godine

B e o g r a d

 NARODNA SKUPŠTINA

 Odbor za pravosuđe, državnu upravu i lokalnu samoupravu je, na 18. sednici održanoj 11. februara 2013. godine, razmotrio Predlog odluke o prestanku funkcije predsedniku Vrhovnog kasacionog suda, koji je podneo Visoki savet sudstva.

 Sednici je prisustvovala Mirjana Ivić, zaamenik predsednika Visokog saveta sudstva.

 Na osnovu člana 51. stav 2. i člana 201. stav 2. Poslovnika Narodne skupštine, Odbor podnosi

 I Z V E Š T A J

Odbor za pravosuđe, državnu upravu i lokalnu samoupravu konstatovao je da je Ustavni sud Odlukom broj IUz 733/2011, od 20. decembra 2012. godine, utvrdio da odredba člana 102. stav 2. Zakona o sudijama, kojom je propisan postupak za izbor predsednika Vrhovnog kasacionog suda, nije u saglasnosti sa članom 144. stav 1. Ustava jer je, uređujući postupak za izbor predsednika, ovom odredbom izmenjeno ustavno rešenje tako što je u postupku za izbor predsednika Vrhovnog kasacionog suda izostavljena ustavna obaveza pribavljanja mišljenja Opšte sednice Vrhovnog kasacionog suda. Na osnovu odredbe člana 102. stav 5. Zakona o sudijama, koja je osporena navedenom odlukom Ustavnog suda, Visoki savet je predložio, a Narodna skupština je, 30. novembra 2009. godine, izabrala Natu Mesarović za predsednika Vrhovnog kasacionog suda.

Imajući u vidu navedenu odluku Ustavnog suda, Odbor smatra da postoji razlog za prestanak funkcije predsedniku Vrhovnog kasacionog suda Nati Mesarović.

Odbor je zaključio da predloži Narodnoj skupštini da prihvati predlog Visokog saveta sudstva i, na osnovu člana 79. stav 7. Zakona o sudijama, donese odluku o prestanku funkcije Nati Mesarović, predsedniku Vrhovnog kasacionog suda.

Za izvestioca Odbora na sednici Narodne skupštine određen je Petar Petrović, pedsednik Odbora.

 PREDSEDNIK

 Petar Petrović